Vyfjarige tweeling in kas gevind ná 'ontvoering' | Maroela Media
Die vyfjarige tweeling was sowat twee weke lank vermis.
'n Vyfjarige tweeling wat byna twee weke lank vermis was, is nou in 'n plek van veiligheid nadat hulle Saterdagaand by 'n huis in Boksburg opgespoor is.
Die private ondersoeker Mike Bolhuis het gesê die seuntjie en dogtertjie se tannie het die ondersoekspan se hulp ingeroep, nadat die kinders, wat in hul grootouers se sorg is, se pa hulle nie ná 'n besoek teruggeneem het huis toe nie. Hulle was sedert 2 November spoorloos.
Die kinders se ma is twee jaar gelede in 'n motorongeluk dood en daar was sedertdien 'n informele reëling tussen die kinders se pa en grootouers oor toesig. Die grootouers woon op Mashishing (Lydenburg), terwyl hul pa deesdae in Gauteng woon en werk.
Nadat die pa die kinders vir 'n besoek opgelaai het, het hy met hulle verdwyn.
Bolhuis het gesê lede van sy ondersoekspan het die pa – én die tweeling – Saterdagaand by 'n huis in Boksburg opgespoor waar hy saam met hulle in 'n kas probeer skuil het. Die kinders was fisiek ongedeerd.
Hy het gesê daar is in samewerking met die polisie en maatskaplike werkers besluit om die kinders in 'n plek van veiligheid te plaas terwyl die kwessie oor wie hul wettige voog is, uitgestryk word.
Volgens Bolhuis voer die man nou boonop aan dat hy nie die kinders se biologiese pa is nie en dat dié die laaste keer tydens hul ma se swangerskap kontak met die familie gehad het.
Die man is ná sy inhegtenisneming Saterdag aangekla van ontvoering en het intussen Maandag in die Boksburg-landdroshof verskyn. Hy bly in aanhouding, het Bolhuis gesê.
Hy het gesê die kinders gaan ook nie goedsmoeds aan die familie terugbesorg word voordat 'n omvattende ondersoek na hul omstandighede afgehandel is nie. "Vir ons gaan dit oor die welsyn van die kinders. Hulle moet veilig wees," het hy gesê.
Bolhuis het gesê in sy ervaring word familielede betrek by verreweg die meeste ontvoeringsklagtes. Hy het gesê wanneer 'n hofbevel of skikkingsooreenkoms, of selfs 'n informele reëling, verontagsaam word wat betref toesig oor kinders, kan iemand in só 'n geval van ontvoering aangekla word.
In die nuus Mike Bolhuis ontvoering
Kinders is verseker nie veilig in Suid Afrika se welsyn sorg nie…
Opskrif van berig is misleidend…
Uitstekend werk Mnr. Bolhuis.Dankie vir jou goeie werk.Ek glo die kinders verdien nie so "n pa"nie.Gee hulle vir mense wat vir hulle liefde sal gee en 'n standvastige lewe sal verseker.Dankie grootouers dat julle vir die engeltjies omgegee het.
Wel gedaan MikeBolhuis. Ons kan jou knoppie enige tyd druk. Nou sal pappa als ontken hoekom as dit nie sy kiddies is nie. Hulle dan geneem